*„Службени гласник РС“, број 66/2014*

На основу члана 14. став 4. Закона о тајности података ("Службени гласник РС", број 104/09) и члана 42. став 1. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

**УРЕДБУ**

**о ближим критеријумима за одређивање степена тајности "ПОВЕРЉИВО" и "ИНТЕРНО" у Министарству одбране**

**Члан 1.**

Овом уредбом прописују се ближи критеријуми за одређивање тајних података степена тајности "ПОВЕРЉИВО" и "ИНТЕРНО" у Министарству одбране (у даљем тексту: Министарство).

**Члан 2.**

Тајни податак из члана 1. ове уредбе одређује се и означава степеном тајности "ПОВЕРЉИВО" или степеном тајности "ИНТЕРНО" зависно од процене настанка могуће штете по интересе одбране Републике Србије, односно настанка могуће штете по рад и обављање послова и задатака одбране из законом прописане надлежности Министарства у случају његовог откривања неовлашћеном лицу, његове злоупотребе или уништавања.

**Члан 3.**

Тајни податак из члана 1. ове уредбе може се одредити и означити степеном тајности "ПОВЕРЉИВО" ако би његовим откривањем неовлашћеном лицу, његовом злоупотребом или уништавањем настала штета по интересе Републике Србије, која за последицу може имати:

1) угрожавање територијалног интегритета и суверености Републике Србије;

2) угрожавање уставног поретка и демократских принципа Републике Србије;

3) угрожавање људских живота или претњу по живот и здравље људи или имовину;

4) штету по економске интересе Републике Србије;

5) угрожавање националне и јавне безбедности, одбране или активности безбедносних служби;

6) угрожавање интереса кривичног гоњења, сузбијања кривичних дела и функционисања правосуђа;

7) угрожавање оперативних и функционалних способности Војске Србије и других снага одбране Републике Србије;

8) угрожавање међународног положаја Републике Србије и сарадње са другим државама, међународним организацијама и другим међународним субјектима;

9) угрожавање објеката значајних за одбрану земље;

10) угрожавање реализације научно-истраживачке делатности у Министарству;

11) негативан утицај на материјално-финансијско пословање у Министарству;

12) непосредно и изузетно угрожавање културног наслеђа-уметничких предмета и збирки, као и архивске грађе Министарства.

***Члан 4.***

Тајни податак из члана 1. ове уредбе може се одредити и означити степеном тајности "ИНТЕРНО" ако би његовим откривањем неовлашћеном лицу, његовом злоупотребом или уништавањем настала штета за рад, односно обављање задатака и послова Министарства, која за последицу може имати:

1) смањење оперативних и функционалних способности Министарства;

2) угрожавање сарадње Министарства са одговарајућим органима других држава, међународних организација и другим међународним субјектима;

3) нарушавање поверења грађана у законитост и стручност рада Министарства.

***Члан 5.***

Овлашћено лице Министарства, у складу са законом којим се уређује тајност података, а на основу критеријума из чл. 3. и 4. ове уредбе, доноси одлуку о одређивању степена тајности податка у Министарству, уз претходну процену могуће штете по интересе Републике Србије, односно могуће штете по рад и обављање задатака и послова Министарства.

***Члан 6.***

Ова уредба ступа на снагу осмог дана од дана објављивања у "Службеном гласнику Републике Србије", а примењује се по истеку три месеца од дана ступања на снагу.

05 број 110-6372/2014

У Београду, 26. јуна 2014. године

**Влада**

Председник,

**Александар Вучић**, с.р.